"ଛ" - ଛଇଳା ମୋରେ ଛାଉଲି ଛାଡ଼
<center>

(ରାଗ: ମୁଖାରୀ)
ଛଇଳା ମୋରେ ଛାଉଲି ଛାଡ଼, 
ଛଦ୍ମ ନୀରେ ନିରନ୍ତର ନ ବୁଡ଼ । ପଦ । 

ଛାମୁରେ ଥିବା ସହଚରୀଗଣେ, 
ଛାଇ ତୁ ପରା ମୋ ଅନୁସରଣେ । ୧ ।
 
ଛଣା ପୀୟୂଷ ପରି କହି ଆଣି, 
ଛପାଇ ଦେଉଛୁ କାହିଁକି ପୁଣି । ୨ ।

ଛାପ ଦେଇ ଲଘୂ ନ କର ହେଳେ, 
ଛତି ଟେକାଇ ଦେ ତରୁଣୀକୁଳେ । ୩ । 

ଛିଦ୍ରଭେଦ ଘେନିବାକୁ ମୋହର, 
ଛକେ ଛକେ ଜଗି ଅଛନ୍ତି ଚର । ୪। 

ଛୁଇଁ ଦେଇ ନୀଳଛବି ବାସନା, 
ଛଟପଟ ହୋଇ ମରିବା ସିନା । ୫ । 

ଛାତି ଭିତରୁ ଧୃତି ଗଲା ସରି, 
ଛଳ ଛାଡ଼ି କୋଳ କଲେ କିଶୋରୀ । ୬ । 

ଛୁଟିଲା ଶଙ୍କା ସଖୀ ହୃଦୟରୁ, 
ଛ ଏକ ପଦେ କହେ ରାୟଗୁରୁ । ୭।
<center>